
DALĪBNIEKU LĪGUMA PAR SABIEDRĪBAS AR IEROBEŽOTU ATBILDĪBU “JELGAVAS SILTUMTĪKLU UZŅĒMUMS” DALĪBNIEKU SAVSTARPĒJĀM TIESĪBĀM UN PIENĀKUMIEM APSTIPRINĀŠANA

Atklāti balsojot: PAR – 11 (M.Buškevics, M.Daģis, U.Dūmiņš, I.Konutis, G.Kurlovičs, A.Rāviņš, A.Rublis, R.Šlegelmilhs, M.Štāls, V.Švāns, R.Vectirāne), PRET – nav, ATTURAS – 2 (M.Galkins, V.Kudrjavceva),
2025. gada 30. oktobrī Jelgavas valstspilsētas pašvaldības dome pieņēma lēmumu Nr.13/8 “Akciju sabiedrības “JELGAVAS SILTUMTĪKLU UZŅĒMUMS” reorganizācija”, ar kuru tika ierosināta akciju sabiedrības “JELGAVAS SILTUMTĪKLU UZŅĒMUMS” reorganizācija, pārveidojot to par sabiedrību ar ierobežotu atbildību, un uzdots pašvaldības kapitāla daļu turētāja pārstāvim veikt reorganizācijas procesa uzsākšanai nepieciešamās darbības.
Reorganizācijas procesa ietvaros ir sagatavots dalībnieku līgums starp Jelgavas valstspilsētas pašvaldību un SIA “Gren Jelgava”. Dalībnieku līgums nosaka reorganizētās sabiedrības dalībnieku savstarpējās tiesības un pienākumus, sabiedrības pārvaldības principus, dalībnieku lēmumu pieņemšanas kārtību, valdes izveides principus, dalībnieku savstarpējo sadarbību un citus būtiskus nosacījumus, kas būs saistoši pēc reorganizācijas pabeigšanas.
Līgums ir būtiska reorganizācijas procesa sastāvdaļa un konkretizē reorganizācijas rezultātā izveidojamās kapitālsabiedrības pārvaldības modeli. Līdz ar to tas ir tieši saistīts ar Jelgavas valstspilsētas pašvaldības domes 2025. gada 30. oktobra lēmuma Nr.13/8 “Akciju sabiedrības “JELGAVAS SILTUMTĪKLU UZŅĒMUMS” reorganizācija” izpildi.
Saskaņā ar Publiskas personas kapitāla daļu un kapitālsabiedrību pārvaldības likumu 14.panta pirmo daļu pašvaldības kapitāla daļu turētājs ir pašvaldības izpilddirektors. Vienlaikus pašvaldības dome ir pašvaldības augstākā lēmējinstitūcija un ir pieņēmusi lēmumu par reorganizācijas uzsākšanu.
Ņemot vērā dalībnieku līguma nozīmi reorganizācijas procesa pabeigšanā, kā arī to, ka līgums nosaka pašvaldības kā kapitālsabiedrības dalībnieka ilgtermiņa tiesību un pienākumu īstenošanas kārtību, ir apstiprināms dalībnieku līgums un uzdodams pašvaldības kapitāla daļu turētājam – Jelgavas valstspilsētas pašvaldības izpilddirektoram – noslēgt un parakstīt šo līgumu pašvaldības vārdā.
Pamatojoties uz Pašvaldību likuma 10. panta pirmās daļas 9. punktu, Komerclikuma 337. pantu un 356. pantu, kā arī ievērojot Publiskas personas kapitāla daļu un kapitālsabiedrību pārvaldības likumā noteikto kapitāla daļu turētāja kompetenci,

JELGAVAS VALSTSPILSĒTAS PAŠVALDĪBAS DOME NOLEMJ:
1. Apstiprināt dalībnieku līgumu starp Jelgavas valstspilsētas pašvaldību un SIA “Gren Jelgava” par sabiedrības ar ierobežotu atbildību “JELGAVAS SILTUMTĪKLU UZŅĒMUMS” dalībnieku savstarpējām tiesībām un pienākumiem (pielikumā).
2. Pilnvarot Jelgavas valstspilsētas pašvaldības izpilddirektoru pašvaldības vārdā parakstīt lēmuma 1. punktā minēto dalībnieku līgumu.
3. Pilnvarot Jelgavas valstspilsētas pašvaldības izpilddirektoru saskaņot un apstiprināt redakcionālus un tehniska rakstura precizējumus dalībnieku līgumā, ja tie nemaina tā būtību, pušu tiesības un pienākumus.
4. Lēmuma izpildi nodrošināt Jelgavas valstspilsētas pašvaldības iestādes “Centrālā pārvalde” Pašvaldības īpašuma departamenta vadītāja vietniekam.

